ওয়েব ডেস্ক: ICSE এবং ISC-র ক্লাস টেন ও ক্লাস টুয়েলভের পরীক্ষায় রাজ্যের নজরকাড়া সাফল্য। দুটি পরীক্ষাতেই ছাত্রদের তুলনায় ভাল ফল করেছে ছাত্রীরা। ICSE-তে রাজ্যে যুগ্ম প্রথম অর্ক চ্যাটার্জি ও ঐন্দ্রিলা ভদ্র। ISC-তে রাজ্যে যুগ্ম প্রথম অর্কদেব সেনগুপ্ত ও কবিতা দেশাই। চোদ্দই মে-র মধ্যে ICSE-র মার্কিশিট পৌছে যাবে স্কুলে। ISC-র মার্কশিট পৌছবে দশই মে-র মধ্যে। অন্যান্যবারের তুলনায় অনেক আগেই ফলপ্রকাশ হল ICSE ও ISC-র। গতবারের তুলনায় বাড়ল পাসের হার। এ বছর ICSE পরীক্ষায় বসেছিল এক লক্ষ আটষট্টি হাজার পাঁচশো একানব্বই জন ছাত্রছাত্রী। পাসের হার আটানব্বই দশমিক পাঁচ শূন্য শতাংশ। যা গতবারের তুলনায় শূন্য দশমিক শূন্য এক শতাংশ বেশি। রাজ্যে ছাত্রদের তুলনায় ভাল ফল করেছে ছাত্রীরা। ছাত্রদের পাশের হার সাতানব্বই দশমিক আট চার শতাংশ। সেখানে ছাত্রীদের পাশের হার আটানব্বই দশমিক তিন চার শতাংশ। ছাত্রদের মধ্যে ICSE -তে রাজ্যে প্রথম লা মার্টিনেয়ার ফর বয়েজের অর্ক চ্যাটার্জি। অর্ক পেয়েছে চারশো চুরানব্বই। তার প্রাপ্ত নম্বর আটানব্বই দশমিক আট শতাংশ। ছাত্রীদের মধ্যে ICSE -তে রাজ্যে প্রথম জোকার বিবেকানন্দ মিশন স্কুলের ঐন্দ্রিলা ভদ্র। ঐন্দ্রিলাও পেয়েছে চারশো চুরানব্বই। তারও প্রাপ্ত নম্বর আটানব্বই দশমিক আট শতাংশ। এ বছর ISC পরীক্ষায় বসেছিল বাহাত্তর হাজার ঊনসত্তর জন ছাত্রছাত্রী। পাসের হার ছিয়ানব্বই দশমিক চার ছয় শতাংশ। যা গতবারের তুলনায় শূন্য দশমিক এক আট শতাংশ বেশি। রাজ্যে ছাত্রদের তুলনায় ভাল ফল করেছে ছাত্রীরা। ছাত্রদের পাশের হার চুরানব্বই দশমিক চার সাত শতাংশ। সেখানে ছাত্রীদের পাশের হার সাতানব্বই দশমিক সাত চার শতাংশ। ছাত্রদের মধ্যে ISC -তে রাজ্যে প্রথম ডন বসকোর অর্কদেব সেনগুপ্ত। অর্কদেব পেয়েছে তিনশো সাতানব্বই। তার প্রাপ্ত নম্বর নিরানব্বই দশমিক দুই পাঁচ শতাংশ। ছাত্রীদের মধ্যে ISC -তে রাজ্যে প্রথম ভবানীপুর গুজরাটি এডুকেশন সোসাইটির কবিতা দেশাই। কবিতাও পেয়েছে তিনশো সাতানব্বই। তারও প্রাপ্ত নম্বর নিরানব্বই দশমিক দুই পাঁচ শতাংশ। শুভেচ্ছার বন্যায় ভাসছেন সফল ছাত্রছাত্রীরা। কারও ইচ্ছা ডাক্তার, কেউ বা ইঞ্জিনিয়ার। আবার কেউ বা হতে চায় বিজ্ঞানী। তবে এত ভাল ফল প্রত্যাশা করেনি কেউই।